Anton Koberger
Anton Koberger var en berømt tysk bogtrykker, som i Nürnberg drev et af samtidens største og mest velorganiserede trykkerier og havde bogudsalg over hele Nordeuropa. Han var gudfar til maleren Albrecht Dürer og trykte mange af Dürers grafiske arbejder, blandt andet Dürers Apocalypsis fra 1498.
Fra 1473 til sin død trykte Koberger over 200 titler, de fleste i folio-format; foruden 37 bibeludgaver skal fremhæves historieskriveren Hartmann Schedels berømte Liber chronicarum cum figuris på både latin og tysk samt Buch der Chroniken und Geschichten, begge i 1493.
Liber chronicarum ('Verdenskrøniken') er en illustreret verdenshistorie udstyret med ikke mindre end 1809 helsides og enkeltsides illustrationer i træsnit. Træsnittene (hvoraf de mest detaljerede formentlig har været ætset i metalplader) blev lavet af Albrecht Dürers læremester, maleren Michael Wohlgemut og dennes stedsøn, maleren Wilhelm Pleydenwurff (d. 1492). Det er hovedsageligt prospekter over europæiske byer. Folioværket hører til inkunabeltidens rigest illustrerede bøger, og de blev i kraft af dels et stort førsteoplag (ca. 1500 eksemplarer), dels et genoptryk i 1497, udbredt og værdsat over hele Europa. Det Kongelige Bibliotek ejer syv eksemplarer af værket, hvoraf flere er håndkolorerede.